KIRJALLINEN KYSYMYS E-1922/03 esittäjä(t): María Izquierdo Rojo (PSE), Pedro Aparicio Sánchez (PSE),Juan Izquierdo Collado (PSE) ja Fernando Pérez Royo (PSE)komissiolle. Breña II -patoaltaan hallinnollinen tilanne.



Virallinen lehti nro 051 E , 26/02/2004 s. 0159 - 0160



KIRJALLINEN KYSYMYS E-1922/03 esittäjä(t): María Izquierdo Rojo (PSE), Pedro Aparicio Sánchez (PSE),Juan Izquierdo Collado (PSE) ja Fernando Pérez Royo (PSE)komissiolle (12. kesäkuuta 2003) Aihe: Breña II -patoaltaan hallinnollinen tilanne Gualdalquivirin jokilaakso kärsii vakavasta rakenteellisesta vesipulasta, jolla on taloudellisesti ja sosiaalisesti hyvin kielteinen vaikutus. Kasteluun tarvittavia vesivaroja koskeva epävarmuus aiheuttaa sijoitusten menetyksiä Andalusian alueella, jonka Euroopan unioni on julistanut tavoite 1-alueeksi. Breña II -patoallasta eivät vaadi pelkästään maatalousalan sosiaalis-taloudelliset toimijat, kuten Guadalquivirin jokilaakson kasteluyhdistykset ja maatalousalan ammattijärjestöt ASAJA, COAG ja UPA, vaan myös työntekijöiden ammattijärjestöt CC.OO. ja UGT, kuluttajajärjestöt UCE-UCA, jokilaakson provinssien hallinto (Córdoba, Granada, Jaén ja Sevilla), Andalusian autonomisen alueen hallinto sekä Espanjan valtion hallinto ja myös Andalusian parlamentti. Tämä kaikki perustuu tietoisuuteen siitä, että patoallas, nykyinen kastelujärjestelmien nykyaikaistamispolitiikka sekä niukkojen käytettävissä olevien vesivarojen käytön ja hallinnon tehostaminen ovat ainoita keinoja, joiden avulla on mahdollista löytää ratkaisu Guadalquivirin jokilaakson kärsimään vesipulaan. Marraskuussa 2001 Espanjan hallitus lähetti komissiolle luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY(1) mukaisesti Breña II -patoallasta koskevan suunnitelman, korvauksia ja korjaavia toimia koskevan suunnitelman sekä myös perustelut niistä ensisijaisen tärkeistä yleistä etua koskevista syistä, joiden mukaan kyseinen patoallas on tarpeen. Kuten komissio tietää, edellä mainitulla patoaltaalla ei ole pelkästään Espanjan hallituksen ympäristöasioita valvovien institutionaalisten virnomaisten sekä Andalusian autonomisen alueen viranomaisten tukea ja hyväksyntää, vaan sitä tukee myös Grupo Lince Ibérico -järjestö, joten vain Euroopan unionin hyväksyntä puuttuu. Edellä mainittujen syiden perusteella ja siksi, että prosessin ratkaisu on aikaa vievää, kysymme seuraavaa: Mistä syistä komissio ei ole vielä hyväksynyt lopullisesti tämän Andalusialle elintärkeän vesirakennustyön toteuttamista? Mitä vaatimuksia Espanjan hallitus ei ole vielä täyttänyt? Milloin komissio aikoo ratkaista lopullisesti tämän asian? (1) EYVL L 206, 22.7.1992, s. 7. Margot Wallströmin komission puolesta antama vastaus (29. heinäkuuta 2003) Komissio on tietoinen Breña II -patoaltaan tärkeydestä Andalusian alueen taloudelliselle ja sosiaaliselle kehitykselle. Patoaltaalla yritetään lievittää vesipulaa ja edesauttaa Guadalquivirin jokilaakson vesien kokonaissääntelyä. Hanke, jonka tukikelpoiset kokonaiskustannukset ovat 159 757 001 euroa, esiteltiin komission aluepolitiikan pääosastolle 5. lokakuuta 2001. Espanjan viranomaiset hakivat tukea aluerahastoista 50 prosentille kustannuksistaan. Aluepolitiikan pääosasto lähetti hankkeet ympäristöasioiden pääosastolle 12. lokakuuta 2001 ja toimitti lisätietoja aiheesta 16. huhtikuuta 2002. Tämän jälkeen kyseiset pääosastot ja Espanjan viranomaiset ovat olleet yhteydessä ja keskustelleet asiasta useaan otteeseen selvyyden saamiseksi tiettyihin epäselviin teknisiin ja hallinnointiin liittyviin kysymyksiin. Komissio haluaa lisäksi tähdentää, että Espanjan viranomaiset ovat kysyneet komission kantaa luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY 6 artiklan 4 kohdan mukaisesti. Lopuksi voidaan vielä todeta, että komissio on tutkinut kaikki sille toimitetut tiedot, minkä perusteella se toteaa, että yhteisön ympäristölainsäädäntöä on sovellettu asianmukaisesti. Komissio aikoo viimeistellä arviointinsa piakkoin ja antaa vastauksensa Espanjan viranomaisille.